
S  T  A  N  O V  I  S  K O

k návrhu nariadenia vlády Slovenskej republiky o podmienkach poskytovania podpory v rámci spoločnej organizácie trhu s vínom



I.


Návrh nariadenia vlády Slovenskej republiky o podmienkach poskytovania podpory v rámci spoločnej organizácie trhu s vínom na rokovanie vlády SR predkladá ministerka pôdohospodárstva a rozvoja vidieka Slovenskej republiky Gabriela Matečná ako inciatívny návrh. 
Predkladaným nariadením vlády sa implementujú niektoré nové pravidlá pre poskytovanie podpory v rámci spoločnej organizácie trhu s vínom v sektore vinohradníctva a vinárstva, ktoré boli ustanovené novými nariadeniami EÚ týkajúcimi sa podporných programov v sektore vína, ktoré je potrebné zohľadniť v legislatíve na národnej úrovni. Ide o delegované nariadenie Komisie (EÚ) 2016/1149 z 15. apríla 2016, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o vnútroštátne podporné programy v sektore vinohradníctva a vinárstva a ktorým sa mení nariadenie Komisie (ES) č. 555/2008 (Ú. v. EÚ L 190, 15.7.2016) a o vykonávacie nariadenie Komisie (EÚ) 2016/1150 z 15. apríla 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o vnútroštátne podporné programy v sektore vinohradníctva a vinárstva (Ú. v. EÚ L 190, 15.7.2016).
Návrh nariadenia vlády predstavuje okrem právnej úpravy na vykonanie nových pravidiel poskytovania podpory v sektore vinohradníctva a vinárstva aj novú právnu úpravu s ohľadom na poznatky z praxe.
Nariadenie vlády podľa prekladateľa bude mať negatívny vplyv na rozpočet verejnej správy, avšak poskytovanie podpory v rámci spoločnej organizácie trhu s vínom bude zabezpečené z finančných prostriedkov Európskej únie. Nariadenie vlády podľa predkladateľa bude mať pozitívny vplyv na podnikateľské prostredie, nebude mať žiadne sociálne vplyvy, vplyvy na životné prostredie, na informatizáciu spoločnosti a ani na služby verejnej správy pre občana.

Návrh nariadenia vlády nie je predmetom vnútrokomunitárneho pripomienkového konania.
Návrh bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania a na rokovanie vlády SR sa predkladá bez rozporov.



II.

Legislatívna rada vlády Slovenskej republiky prerokovala predmetný návrh nariadenia vlády  na svojom zasadnutí 28. marca 2017. Po prerokovaní návrhu nariadenia vlády Legislatívna rada vlády Slovenskej republiky odporučila predkladateľovi do návrhu nariadenia vlády zapracovať jej pripomienky a odporúčania a na rokovanie vlády Slovenskej republiky predložiť jeho nové znenie.

III. 

            Sekcia vládnej legislatívy Úradu vlády Slovenskej republiky po posúdení upraveného znenia návrhu nariadenia vlády konštatuje, že pripomienky Legislatívnej rady vlády Slovenskej republiky ( 57 pripomienok) boli zapracované do návrhu nariadenia vlády a odporúča vláde Slovenskej republiky návrh nariadenia vlády Slovenskej republiky o podmienkach poskytovania podpory v rámci spoločnej organizácie trhu s vínom schváliť, avšak ešte s týmito pripomienkami legislatívnej rady:
 
K § 15
· V § 15 ods. 3 písm. f) je potrebné vypustiť odkaz 33) nad slovom „pozemku“.

K § 25
· V celom § 25 je potrebné slová  „podpory za investície“ nahradiť slovami „podpory na investície“ a zosúladiť ich tak s nadpisom.


V  Bratislave  4. apríla 2017





